北園送關簡州分得古字
作者：鄭伯熊
朝代：宋

paragraphs: 我歌白雲篇，送君水雲浦。
歌罷水雲寒，佇立聽鳴艣。
江湖昔在手，短簑釣煙雨。
軒裳誤羈馽，濫趨羣玉府。
朱墨浪自妍，筆削竟何補。
高鴻墮秋枕，歸夢紛莫數。
著鞭輸子先，寤歌獨懷古。
中年况作別，心事復誰吐。
故人分龍符，江色映修組。
話舊定何時，新知日旁午。